سليمان بن حيون (ب لعبرية שלמה ן' חייון)، تولد ف 30 يوليوز 1867 ف وهران ؤ مات ف 22 مارس 1921 ف طانجا، هوّا طبايعي ؤ صحافي يهودي مغريبي أصلو من تطوان. كان نتاقل ل طانجا ملي عرض عليه لبزناس ليهودي لمغريبي حاييم بنشيمول لي كان متعاون معا سّلطات لفرانساوية. بن حيون كان كيهضر ب لعربية، دّاريجة ليهودية، لفرانساوية، سّپنيولية، ؤ ماشي متوكد ولاكين غالبان كان كيهضر حتا لعبرية. بن حيّون درس تاطباعت ف پاري، ؤ أنڤيستا ف دوزان متطور ف زمانو ديال طّباعة لي سيفط ل طانجا، ؤ أسس دار د طّباعة (مطباعة د سليمان بن حيون) ف شارع لقاضي. ؤ كان عندو حتا ستوديو ديال لفوطوݣرافي. أسّس مجموعة ديال جّورنالات، من بينهوم: كول إسرائيل (ف 1891)، ميباصير طوڤ (من 1894 تال 1895)، ؤ موغرابي (ف 1904) ب دّاريجة ليهودية لي ماستامروش بزاف، ؤ جورنال لحرية لي كان كيصدر ب دّاريجة ليهودية ؤ ب لفرانساوية (من 1915 تال 1922)، ؤ لي كان مهتم ب شؤون ليهود ف لمغريب. هاد دّار كانت عندها إصدارات لي أسّسها بن حيون، ؤ إصدارات خرين بحال جورنال الصباح لي أسسو صّحافي لّبناني وديع كرم.